Tiener van Oos-Londen sedert Sondag vermisŉ Tiener van Oos-Londen word sedert Sondag vermis nadat hy glo deur ŉ seestroom meegesleur is terwyl hy gaan swem het. Geoff McGregor, bevelvoerder van die Nasionale Seereddingsinstituut (NSRI) se Oos-Londen tak, sê hulle het Sondag omstreeks 12:30 ŉ oproep ontvang dat die 17-jarige seun by Oostelike Strand deur ŉ seestroom in die see ingetrek is. Die NSRI en plaaslike owerhede het ŉ volskaalse soektog van stapel gestuur. “Ten spyte van al ons pogings, kon die seun nie opgespoor word nie. Die polisie het ŉ geregtelike doodsondersoek begin,” het McGregor gesê. Die polisie se duik- en honde-eenheid het die soektog Maandag voortgesit, maar daar was nog geen teken van die seun teen Dinsdagoggend nie.